Le Caze Magdałene, Aziło de łe Magdałene, Convento de łe Magdałene o Lavandarie Magdałene i zera tèrmani che i denomenada łe istitusion femenine che łe recevea łe tozate òrfane, o tozate vedeste cofà "imorałi", par via de ła so condota considerada pecamenoza o in contrasto coi prezudisi de ła socetà benpensante. La pì granda parte de ste istitusion łe zera stae zestie da suore che łe partegneva ai vari órdeni, par conto de ła Ceza catòłega che ła ghene ghea jutà ła difuzion. Le łe zera sorzeste in Inghiltera e in Irlanda inte el XIX secoło, gavindo convensionalmente cofà fin cheło de ła reabiłitasion de done che łe gaveva lavorà cofà prostiute. In Irlanda łe łe tołea el nome da Santa Maria Madałena, che secondo ła tradision catòłega ła se ghea pentio dei so pecai e ła zera devegnesta na fedełe seguidora de Jezù. Inte ła pì granda parte de ste istitusion femenine, łe done, par el pì adołesenti, łe vegna trategneste de frecuente contro de ła so vołontà ma col benstar de łe fameje de łe tozate, preocupae de mantegnere alto e intiero l'onore e ła reputasion de ła fameja istesa. Èsare na mare nùbiłe, èsare masa atraente o masa bruta o èsar stada vìtema de stupro, łe zera racuante intrà łe càuze de detegnimento in ste istitusion. Na volta tolte-drento, łe tozate łe zera inpegnae cuotidianamente in sustozi lavori e preghiera.